**La o cană cu vin**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E cerul plumburiu și cerne-agale

Ca printr-o sită deasă stropi mărunți,

Fulgi de zăpadă se aștern pe munți

Și-acoperă spre tine orice cale.

Aștept zăpada să coboare-n stradă,

Să-nham la sanie doi reni voinici

Și să pocnesc spre cer ușor din bici

Să-și scuture paltonul în livadă

Bătrâna iarnă... Voi porni în goană

La poartă casei tale să colind

Spre asfințit când stelele s-aprind,

Tu să m-aştepţi cu vinul fiert în cană.

- Mă vei găsi torcând un caier moale

De gânduri fără șir, mătasea lor

O voi broda când gerurile dor

Să nu găsești vreodată altă cale

Decât spre munți. Potecile abrupte

Să-ți fie căptușite cu senin,

Eu lângă foc, din cana ta de vin

Să-ndemn chiar luna plină să se înfrupte

Să-ți lumineze drumul către tindă,

Pe ceas să cânte cucul ora trei

Și să rămâi ostatic, dacă vrei,

Până-n Ajun, să scriem o colindă.

Ioan Grigoraș Liliana Trif